Document ID: 31990R1865

KOMISSION ASETUS (ETY) N:o 1865/90,
annettu 2 päivänä heinäkuuta 1990,
rakennerahastojen myöntämän tuen takaisinmaksun myöhästyessä perittävästä viivästyskorosta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon asetuksen (ETY) N:o 2052/88 soveltamissäännöksistä koskien eri rakennerahastojen toiminnan yhteensovittamista keskenään sekä Euroopan investointipankin toiminnan ja muiden rahoitusvälineiden kanssa 19 päivänä joulukuuta 1988 annetun neuvoston asetuksen (ETY) N:o 4253/88(1) ja erityisesti sen 24 artiklan 3 kohdan,
on kuullut alueiden kehittämisen ja uudistamisen neuvoa-antavaa komiteaa sekä perustamissopimuksen 124 artiklassa tarkoitettua komiteaa,
sekä katsoo, että
asetuksen (ETY) N:o 4253/88 24 artiklan 3 kohdassa säädetään, että jokainen aiheettomasti vastaanotettu rahasumma on maksettava komissiolle takaisin ja että rahasummiin, joita ei makseta takaisin, voidaan lisätä viivästyskorko; mainitussa säännöksessä säädetään, että komissio antaa tämän viivästyskoron maksamista koskevat yksityiskohtaiset säännöt, ja
tässä asetuksessa säädetyt toimenpiteet ovat maatalouden rakenteita ja maaseudun kehittämistä käsittelevän komitean lausunnon mukaisia,
ON ANTANUT TÄMÄN ASETUKSEN:
1 artikla
1 Asetuksen (ETY) N:o 4253/88 24 artiklan 3 kohdan mukaiset takaisinmaksut komissiolle on suoritettava 21 päivänä joulukuuta 1977 annetun varainhoitoasetuksen 28 artiklan mukaisesti laaditussa perintämääräyksessä vahvistettuna määräaikana. Määräaika päättyy perintämääräyksen antamista seuraavan toisen kuukauden lopussa.
2 Takaisinmaksun viivästyessä on aina maksettava viivästyskorkoa. Viivästyskoron korkokanta on puolitoista prosenttia alhaisempi kuin korkokanta, jota Euroopan raha-asiain yhteistyörahasto soveltaa ecu-määräisiin toimiinsa sen kuukauden aikana, jolle eräpäivä osuu, ja tämä korkokanta julkaistaan joka kuukausi Euroopan yhteisöjen virallisen lehden C-sarjassa.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä heinäkuuta 1990.

Labels: 2
15